આપણા દેશના કર્મઠ કાર્યકર્તાઓ, સુયોગ્ય વિચારકો, દેશ ભક્તો, લોક સેવકો તથા ધર્મ પ્રેમી લોકો ફકત રાજનીતિની મહત્તાનો જ અનુભવ કરે છે અને રાજનૈતિક અધિકારો પ્રાપ્ત કરવા માટે, પોતાની માગણીઓ પૂરી કરાવવા માટે તથા પોતાની ઇચ્છા પ્રમાણેના કાયદા બનાવવા માટે ખૂબ પ્રયત્ન કરે છે. તેઓ એ ભૂલી જાય છે કે રાજ શકિત એકમાત્ર શકિત નથી. લોક કલ્યાણ માટે એક બીજી પણ શકિત છે, જે રાજ તંત્ર કરતા પણ વધારે મહત્વની છે અને તે છે દર્શન. તેના દ્વારા એવું કાર્ય કરી શકાય છે, જેનો પ્રભાવ લાંબા સમય સુધી રહે છે અને તેની ઉપર ઉત્થાન તથા પતનનો આધાર રહેલો છે. દશરથ રાજાને વશિષ્ઠ માર્ગદર્શન આપતા હતા. દસેય દિશાઓ જેનો રથ છે તેવી માનવ સભ્યતાનું માર્ગદર્શન શિષ્ટ એવા વસિષ્ઠના તત્વ જ્ઞાનનો આધાર લીધા વગર થઈ શકે નહિ. એ માટે જે લોકો રાજનીતિને યોગ્ય હોય તેમણે રાજનીતિમાં જવું જોઈએ અને બાકીના બધાએ તત્વજ્ઞાનના પ્રચાર પ્રસારમાં લાગી જવું જોઈએ. ભગવાનનું અસ્ત્ર સુદર્શન છે. દેવ શકિત ઓ તથા સંસારના સુખ શાંતિનો રક્ષક પણ સુદર્શન જ છે.